b'\n_START_ARTICLE_\nAnzelmo Canterburyjski\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Aosti u kraljevini Burgundiji. Danas je to glavni grad doline Aosta u sjevernoj Italiji. Potje\xc4\x8de iz bogate plemi\xc4\x87ke obitelji. Otac mu je ro\xc4\x91en u Lombardiji i po svoj prilici bio je grube i nasilne prirode. Majka mu je dala religiozno obrazovanje. U dobi od 15 godina po\xc5\xbeelio je i\xc4\x87i u samostan, ali otac mu nije dopu\xc5\xa1tao. Razo\xc4\x8daran upao je u psihosomatsku bolest, a kada se oporavio napustio je \xc5\xa1kolu i predao se lagodnom \xc5\xbeivotu. Tijekom toga razdoblja umrla mu je majka, a o\xc4\x8deva grubost vi\xc5\xa1e se nije mogla podnositi. Napustio je ku\xc4\x87u 1059., pre\xc5\xa1ao je Alpe i tumarao je Burgundijom i Francuskom. Do\xc5\xa1ao je do Normandije, jer ga je privla\xc4\x8dila slava Lanfranca, priora benediktinske opatije u Becu. Nakon jednog vremena provedenog u Avranchesu, u dobi od 27 godina u\xc5\xa1ao je u samostan._NEWLINE_Tri godine kasnije, kada je Lanfranc postao opat u Cannesu, Anzelmo je postao prior u Becu. Prior je bio 15 godina, sve do 1078., kada je umro osniva\xc4\x8d i prvi opat Baca - Herluin. Anzelmo je tada postao opat. Pod njegovim vodstvom Bec je postao sredi\xc5\xa1te izu\xc4\x8davanja. Tijekom tih mirnih godina, Anzelmo je napisao svoje prvo filozofsko djelo "Monologion". Nakon toga slijedili su: "Proslogion", "Dijalozi o istini", "Slobodna volja" i "Pad \xc4\x91avola". U me\xc4\x91uvremenu, samostan je postao bogatiji i \xc4\x8duveniji. Nakon normanskog osvajanja Engleske, samostan je tamo dobio veliko imanje. Du\xc5\xbenost Anzelma bila je posje\xc4\x87ivati to imanje. Lanfranc je postao nadbiskup od Canterburyja. Poslije Lafrancove smrti, kralj Vilim II. Ri\xc4\x91i preuzeo je imovinu Crkve i nije vr\xc5\xa1io nova imenovanja. Oklijevao je postaviti novog nadbiskupa, jer je s prethodnim imao problema. Tek je 1093., imenovao Anzelma kao novog nadbiskupa od Canterburyija._NEWLINE_Kao uvjet, da bude nadbiskup Anzelmo je zahtijevao, da kralj vrati sva oduzeta crkvena imanja i da prizna papu Urbana II., koji je tada bio u sukobu s protupapom Klementom III. Kralj je samo djelomi\xc4\x8dno pristao vratiti imanja. Anzelmo je smatrao kako mora od pape dobiti pal da bi mogao valjano navije\xc5\xa1tati u gradu. Kralj to nije odobravao, pa je Anzelmo sazvao veliki skup sve\xc4\x87enika. Oni su smatrali, kako mora poslu\xc5\xa1ati kralja. Engleski sve\xc4\x87enici su financijski ovisili od kralja, pa su bili na njegovoj strani. Kralj Vilim II. Ri\xc4\x91i se u me\xc4\x91uvremenu uspio pomiriti s papom._NEWLINE_Nakon godinu dana ponovno su izbile nove nevolje s kraljem. Anzelmo je tra\xc5\xbeio kraljevo odobrenje, da ide u Rim na savjetovanje. Kralj mu je to jedva dozvolio, pa je Anzelmo u listopadu 1097. krenuo za Rim. Vilim II. Ri\xc4\x91i je odmah preuzeo crkvene prihode. Na velikom koncilu u Bariju, Anzelmo je branio doktrinu o Duhu Svetomu, po \xc4\x8demu se Katoli\xc4\x8dka Crkva razlikovala od Pravoslavne. Kada se Anzelmo poku\xc5\xa1ao vratiti u Englesku, kralj mu nije dozvoljavao. Kada je Vilim II. Ri\xc4\x91i ubijen 1100., Henrik I. postao je kralj i odmah je pozvao Anzelma u Englesku. Henry I. je tako\xc4\x91er zahtijevao da Anzelmo nastavi biti nadbiskup od Canterburyja._NEWLINE_Kapitalno djelo sv. Anzelma naslova je Za\xc5\xa1to je Bog postao \xc4\x8dovjekom (lat. izvornik Cur Deus homo). Prvi hrvatski prijevod objavljen je 2014. godine. Djelo je jedno je od najzna\xc4\x8dajnijih teolo\xc5\xa1ko-filozofskih spisa srednjega vijeka koje je obilje\xc5\xbeilo \xc4\x8ditavu zapadnu misao.'